বাংলারই বাসিন্দা মহম্মদ আফরাজুল খানকে কুপিয়ে খুন করে জ্বালিয়ে দিয়েছেন রাজস্থানের বাসিন্দা শম্ভুলাল। পুরোটা ভিডিওতে রেকর্ড করে ‘লাভ জিহাদের’ বিরুদ্ধে বাণীও শুনিয়েছেন।
কেন্দ্রীয় স্বরাষ্ট্রমন্ত্রী রাজনাথ সিংহ এটি ‘রাজনৈতিক’ বিষয় বলে এড়িয়ে গিয়েছেন। কিন্তু মুখ্যমন্ত্রী মমতা বন্দ্যোপাধ্যায় ঘটনার নিন্দা করেছিলেন বৃহস্পতিবারই।
এর ২৪ ঘণ্টা পরে আফরাজুলের পরিবারের পুরো দায়িত্ব নিলেন মমতা। ওই পরিবারকে ৪ লাখ টাকা দিয়ে সাহায্য করবেন বলে জানিয়েছেন মুখ্যমন্ত্রী। সঙ্গে পরিবারের একজনকে চাকরি দেবেন বলেও প্রতিশ্রুতি দিয়েছেন তিনি। 
মুখ্যমন্ত্রী লিখেছেন, ‘‘খুবই দুঃখজনক ঘটনা ঘটেছে রাজস্থানে। আমাদের রাজ্যের মালদার আফরাজুল খান নৃশংস ভাবে খুন হয়েছেন। তাঁর পরিবার একদম অসহায়।’’
 

শুধু সাহায্যই নয়। তিনি পরিবারের সঙ্গে ফোনেও কথা বলেছেন। মন্ত্রী শুভেন্দু অধিকারী, সাংসদ কাকলি ঘোষ দস্তিদারদের নেতৃত্বে একটি প্রতিনিধি দলকে মালদহে পরিবারের সঙ্গে দেখা করতে পাঠাচ্ছেন মুখ্যমন্ত্রী।

এই বিষয়ে অন্যান্য খবর

মুখ খুলল রাজস্থানের ‘লাভ জিহাদ’ কাণ্ডের অভিযুক্ত, জানাল কেন এই হত্যা
‘লাভ জিহাদ’! এক বাঙালিকে জীবন্ত পুড়িয়ে মারা হল রাজস্থানে, দেখুন ভিডিও


লাভ জিহাদের নামে এই হত্যাকাণ্ডের বিরুদ্ধে অভিষেক বন্দ্যোপাধ্যায়ও পথে নামছেন। শুক্রবার বিকেলেই হাজরা মোড় থেকে গাঁধী মূর্তি পর্যন্ত পদযাত্রা করবে যুব তৃণমূল।
সকালেই মালদহের জেলাশাসক কৌশিক ভট্টাচার্য ও পুলিশ সুপার অর্ণব ঘোষ পরিবারের সঙ্গে দেখা করতে যান। এলাকার মানুষের সঙ্গেও কথা বলেন তাঁরা।
 

পরে সাংবাদিকদের জেলাশাসক কৌশিক ভট্টাচার্য বলেন, ‘‘পরিবারের ছোট মেয়েটির পড়াশোনার কী ব্যবস্থা ও পরিবারের কোনও পেনশনের ব্যবস্থা করা যায় কি না আমরা দেখছি। তিন মেয়ের মধ্যে একজনের চাকরির ব্যবস্থা করার কথা বলেছেন ওঁরা।’’ 
এই এলাকার বহু মানুষ বাইরের রাজ্যে কাজ করছেন। তাঁদের নিরাপত্তার বিষয়টি দেখার জন্যও প্রশাসনিক কর্তাদের অনুরোধ করেন এলাকার বাসিন্দা। সেই বিষয়টিও ঊর্ধ্বতন কর্তৃপক্ষকে জানাবেন জেলাশাসক।